SKRIFTLIG FORESPØRGSEL E-2947/01

af Christoph Konrad (PPE-DE) til Kommissionen

(25. oktober 2001)

Om: EU-bestemmelser for forsikringsmæglere

1. Hvorvidt ændres i forbindelse med den europæiske enhed kravene til udøvelse af erhvervet som forsikringsmægler?

2. Er uddannelsen til tysk eksamineret assurandør (med afgangseksamen fra det tyske industri- og handelskammer) tilstrækkelig til fortsat at kunne udøve erhvervet som forsikringsmægler? Hvor kan man i givet fald ansøge om ækvivalensbeviser? Hvis uddannelsen viser sig ikke længere at være tilstrækkelig, findes der så overgangsfrister, inden kun andre uddannelser accepteres?

3. Hvor kan man få anerkendte afgangsbeviser eller videreuddannelse som forsikringsmægler?

4. Hvor store finansielle midler skal der fremover stilles til rådighed til dækning af formueskader i forbindelse med ansvarsforsikring? Er en bankgaranti tilstrækkelig?

5. Hvad sker der under de nye bestemmelser med de allerede forinden oparbejdede bestande, hvis en forsikringsmægler ikke opfylder de nye krav til mæglingsvirksomhed?

Svar afgivet på Kommissionens vegne af Frederik Bolkestein

(28. november 2001)

Medlemsstaterne er for tiden ikke forpligtede til at fastsætte betingelser vedrørende faglige kundskaber og færdigheder for udøvelse af forsikringsmæglervirksomhed. I Kommissionens henstilling (92/48/EØF) af 18. december 1991 om forsikringsmæglere(1) opfordres medlemsstaterne til at opstille sådanne betingelser og at udarbejde en registreringsordning for forsikringsmæglere. De betingelser, medlemsstaterne kræver opfyldt, er imidlertid, om de overhovedet findes, afvigende, hvilket hæmmer udøvelsen af denne virksomhed i det indre marked under henvisning til den frie etableringsret og den frie udveksling af tjenesteydelser. De giver endvidere anledning til problemer med hensyn til gennemsigtigheden, for så vidt angår forsikringsmægleres status samt faglige kundskaber og færdigheder, hvilket ikke bidrager til at sikre et højt beskyttelsesniveau for forsikringstagere.

Kommissionen har derfor forelagt et forslag til Parlamentets og Rådets direktiv om forsikringsmæglervirksomhed(2). Forslaget har til formål at samordne de nationale bestemmelser om forsikringsmæglervirksomhed. Det indeholder bestemmelse om en registreringsordning for alle forsikringsmæglere i disses hjemland under overholdelse af faglige krav (fagkundskab, hæderlighed, ansvarsforsikring og tilstrækkelig finansieringsevne). Registreringen gør det muligt at udøve denne virksomhed under henvisning til den frie etableringsret og den frie udveksling af tjenesteydelser i Fællesskabet under hjemlandstilsyn (artikel 3-9). Forslaget indeholder også bestemmelse om forsikringstagernes krav på oplysning (artikel 10-11).

I direktivforslaget kræves det, at forsikringsmæglerne er i besiddelse af de nødvendige almene, handelsmæssige og faglige kundskaber og færdigheder. Det er op til forsikringsmæglerens hjemland at fastsætte niveau og indhold vedrørende disse kundskaber, idet niveauet under alle omstændigheder skal være tilstrækkelig højt for at sikre en passende faglig kundskabsgrad. Ligeledes skal medlemsstaterne fastsætte, hvilke organer og institutioner der i henhold til direktivet kan dispensere fra den uddannelse, der kræves af den nationale lovgivning.

For så vidt angår den erhvervsmæssige ansvarsforsikring, indeholder direktivforslaget bestemmelse om et mindsteniveau for forsikringsdækning eller en anden tilsvarende sikkerhedsstillelse (f.eks. en bankgaranti) på 1 mio. EUR pr. skade. Mægleren fritages for at tegne denne ansvarsforsikring, når et forsikrings- eller genforsikringsselskab, som mægleren arbejder for eller bemyndiges af, stiller denne sikkerhed.

Forslaget er til drøftelse i Parlamentet og Rådet. Under disse omstændigheder er Kommissionen ikke i stand til over for det ærede medlem at angive, hvilke institutioner Tyskland efter direktivets ikrafttræden vil anerkende som værende berettigede til at give den uddannelse, der kræves for at udøve forsikringsmæglervirksomhed.

(1) EFT L 19 af 28.1.1992.

(2) EFT C 29 E af 30.1.2001.